کوٹ سبزل

ولہار ریلوے اسٹیشن دے پِچادھی لَمے آلے پاسے صادق آباد توں 16 میل دے فاصلے تے کوٹ سبزل ہک چھوٹا جیہا قصبہ ہے، جیں کوں 1754ء اچ مندھو خاں کہرانی دے پُتر سبزل خان تعمیر کرایا۔ 1806ء اچ نواب بہاول خان دوم ایں کوں فتح کر تے اپݨی ریاست اچ شامل کیتا۔ سبزل خان دا پُتر سمائل خان حیدر آباد سندھ دے سردار میر نصیر خان تے خیر پور دے میر سہراب دی مدد نال کوٹ سبزل کوں ول نواب بہاول خان دے قبضے توں واپس گھنݨ اچ کامیاب تھی ڳیا۔ دسمبر 1842ء تئیں انہاں دے ای قبضہ تے تصرف اچ ریہا۔ آخر 1833ء اچ ریاست بہاولپور دا ایسٹ انڈیا کمپنی نال معاہدہ تھیا جیں دے تحت نواب بہاول خان سوم دی فوجی امداد توں خوش تھی تے برطانوی حاکم سر چارلس نیپئر کوٹ سبزل، ماچھکہ، ماچھی گوٹھ دے علاقہ جنہاں اچ 60 مواضعات شامل ہن، 1844ء اچ فتح کر تے نواب بہاول خان سوم دے حوالے کر ݙتے۔ اتھاں پراݨی یادگاراں اچ خان والی مسیت تے سبزل خان تے سمائل خان دے مقبرے ہن۔ کوٹ سبزل اچ سلطان یعقوب دا مزار ہے جیڑھے کوبھر قبیلے نال تعلق رکھیندے ہن۔ ایں قبیلے دے لوک ایں مزار نال عقیدت رکھیندے ہن۔

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء